Ons het oorgeslaap by die Hermitage Cottage buite Swellendam. Goeie plek om te oornag, in ‘n baie mooi omgewing.
Geo se Tenere het bietjie aandag nodig gehad – die rubber dempers in die agterwiel was baie geslyt. Ek en hy het die oggend vroeg gou deurgery Swellendam dorp toe. Die (tydelike) herstelwerk het goed en maklik verloop. Maar in die proses het ons ontdek dat die agterwiel se laers krapperig is --- dit was slegte nuus. Wanneer jy ‘n wiellaer kan voel grof loop, dan gaan hy definitief ingee --- mens weet netnie wanneer nie…..
Van Swellendam af het ons by die Suikerbrug (“Sugar bridge”) ‘n draai gery. Die brug is ‘n kort entjie agter die Buffeljags petrolstasie. Dit is die moeite werd om die brug te gaan kyk.
Hier lyk dit effens na 'n pas. Dalk is dit deel van die Wadrifpas. Dit is darem meer as net 'n opdraende.
Dit was 'n mooi pad en wye vlaktes, maar verder was daar maar min te sien. Hier en daar 'n mooi boom.